**აჭარის ავტონომიური რესპუბლიკის აღმასრულებელი ორგანოების**

**ღია მმართველობის შეფასება**

**აჭარის უმაღლესი საბჭოს ღია მმართველობის საბჭოს თემატური მოკვლევის ჯგუფი**

**გზამკვლევი დაინტერესებული პირებისთვის**

1. **მოკვლევის ჯგუფის შექმნა**

უმაღლესი საბჭოს ღია მმართველობის საბჭოს წარედგინება საკითხი თემატური მოკვლევის ჯგუფის შექმნის შესახებ თემაზე - აჭარის ავტონომიური რესპუბლიკის აღმასრულებელი ორგანოების ღია მმართველობის შეფასება. ღია მმართველობის საბჭოს მიერ საკითხის მოწონების შემდეგ, საბჭოს გადაწყვეტილება და ჯგუფის შემადგენლობა წარედგინება ბიუროს. აირჩევა მოკვლევის ჯგუფის თავმჯდომარე.

2. **თემატური მოკვლევის დოკუმენტაცია**

მოკვლევის ჯგუფიგანსაზღვრავს თემატური მოკვლევის ტექნიკურ პირობებს (ToR) მოკვლევის თემის შინაარსიდან გამომდინარე და ადგენს კითხვარს დაინტერესებული პირების მიერ საკუთარი პოზიციების წარმოსადგენად.

მოკვლევის ჯგუფი ადგენს თემატური მოკვლევის სამოქმედო გეგმას.

3. **წერილობითი ფორმით წარმოდგენილი დადასტურებული პოზიციების მიღება**

მოკვლევის ჯგუფი, მოკვლევის დაწყებიდან არაუგვიანეს 5 დღისა, სხვადასხვა საშუალებით (სოციალური მედია, უმაღლესი საბჭოს ვებ-გვერდი და ა.შ.) აქვეყნებს განცხადებას თემატური მოკვლევის საკითხის შესახებ და ასევე უთითებს ტექნიკურ პირობებს, რომელსაც უნდა შეესაბამებოდეს წერილობითი ფორმით წარმოდგენილი დადასტურებული პოზიციები.

გამოქვეყნებული განცხადებით ხდება პოტენციური მომხსენებლების მოწვევა, ტექნიკური პირობების შესაბამისად და მითითებულ ვადებში დადასტურებული პოზიციების წარმოსადგენად.

მოკვლევის ჯგუფი, პროცესის პარალელურად თავად ახდენს სავარაუდო მომხსენებლების იდენტიფიცირებას და აცნობებს დადასტურებული პოზიციის წერილობითი ფორმით წარმოდგენის თაობაზე. მაგალითად, სამდივნო ინიდივიდუალური კომუნიკაციის მეშვეობით (ელ.ფოსტა ან ოფიციალური წერილი) უზიარებს ტექნიკურ პირობებს და სთხოვს, კონკრეტულ კითხვებზე ან ადრესატისთვის საინტერესო კითხვებზე მოსაზრების წარმოდგენას.

მოკვლევის ჯგუფი სამდივნოს მეშვეობით ანგარიშვალდებულ ორგანოებს, რომელთაც პირდაპირ ეხებათ ტექნიკურ პირობებში მოცემული კითხვები, მიმართავს წერილობით შესაბამის ვადაში მოსაზრებების წარმოსადგენად.

პოტენციურ მომხსენებელს შეუძლია დადასტურებული პოზიცია გააგზავნოს წერილობითი ფორმით ტექნიკურ პირობებში მითითებული საკონტაქტო ელ. ფოსტაზე.

უმაღლესი საბჭოს საერთაშორისო ურთიერთობებისა და სტრატეგიული განვითარების დეპარტამენტი გაუწევს შესაბამის დახმარებას პოტენციურ მომხსენებელს(ებს) დადასტურებული პოზიციის წარდგენის პროცესში.

წერილობითი ფორმით მოკვლევის ჯგუფისათვის წარდგენილი დადასტურებული პოზიციები ქვეყნდება უმაღლესი საბჭოს ვებ-გვერდზე.

პოტენციურ მომხსენებელს, შესაბამისი დასაბუთებით შეუძლია მოითხოვოს მის მიერ წარდგენილი დადასტურებული პოზიციის გამოქვეყნებისას კონფიდენციალურობის დაცვა ან დასაბუთებული მოსაზრების არგამოქვეყნება, რაც მოსაზრების წერილობით წარდგენის დროს უნდა დააფიქსირონ;

დაინტერესებული პირების მიერ წარმოდგენილი პოზიციები უნდა შეესაბამებოდეს ტექნიკურ პირობებს.

4. **წერილობითი ფორმით წარმოდგენილი დადასტურებული პოზიციების ტექნიკური პირობები**

წერილობითი ფორმით წარმოდგენილი დადასტურებული პოზიციები უნდა აკმაყოფილებდნენ შემდეგ ტექნიკურ პირობებს:

- ფაილი არ უნდა აღემატებოდეს 25 MB-ს;

- ფაილი უნდა იყოს მხოლოდ WORD-ის ფორმატში;

- ტექსტის სიდიდე თითოეულ კითხვაზე უნდა შეადგენდეს არაუმეტეს 500 სიტყვას;

- ყველა ინფორმაცია უნდა იქნეს მოქცეული ერთ ფაილში, მათ შორის, დანართები, დამატებითი ინფორმაცია, ფოტოები, მასალები და ა.შ.

- წერილობით დასაბუთებულ მოსაზრებაში კარგად უნდა ირკვეოდეს ავტორის/მომხსენებლის ვინაობა: (მოსაზრების შედგენის თარიღი, ავტორის/მომხსენებლის საკონტაქტო ინფორმაცია - ელ-ფოსტა, ტელ. ნომერი);

- დასაბუთებული მოსაზრების დასაწყისში საჭიროა მოკლე რეზიუმე წინამდებარე ტექსტის შესახებ;

- აუცილებელია ტექსტის დასაწყისში მოკლედ იყოს წარმოდგენილი პოტენციური მომხსენებლის შესახებ:

* იურიდიული პირის შემთხვევაში - ორგანიზაციული ფორმა, ორგანიზაციის დასახელება და საიდენტიფიკაციო ნომერი, საქმიანობის სფერო.
* ფიზიკური პირის შემთხვევაში - სახელი, გვარი, პირადი ნომერი და საქმიანობის სფერო.

- **არ არის აუცილებელი, ჯგუფის მიერ დასმულ ყველა კითხვაზე პასუხის გაცემა.** შეგიძლიათ პასუხი/პასუხები წარმოადგინოთ მხოლოდ იმ კითხვა/კითხვებზე, რომლებზეც დასაბუთებული მოსაზრებები გაგაჩნიათ. დასაბუთებული მოსაზრების გამოგზავნისას, აუცილებლად მიუთითეთ ის კითხვა, რომელსაც პასუხობს თქვენი მოსაზრება;

- ტექსტში მოცემული უნდა იყოს დეტალური ფაქტობრივი მონაცემები, რომელიც სამუშაო ჯგუფს მისცემს შესაძლებლობას გააკეთოს სწორი ანალიზი/დასკვნა.

- ტექსტში ასევე შესაძლოა იყოს ცალკეული რეკომენდაციები და შეხედულებები.

5. **წერილობითი ფორმით წარმოდგენილი დადასტურებული პოზიციების გამოქვეყნება**

მოკვლევის ჯგუფი აქვეყნებს მიღებულ დადასტურებულ პოზიციებს საჯაროდ.

თუ დადასტურებული პოზიციის წარმდგენი სუბიექტი მოითხოვს კონფიდენციალურობის დაცვას ან მოსაზრების არგამოქვეყნებას შესაბამისი დასაბუთებით, მოკვლევის ჯგუფი იმსჯელებს დოკუმენტის გასაიდუმლოებაზე.

დადასტურებული პოზიციის წარმდგენმა მხარემ უნდა გაითვალისწინოს, რომ მოკვლევის ჯგუფი არ არის ვალდებული მიიღოს და გაითვალისწინოს მათ მიერ წარმოდგენილი დადასტურებული პოზიცია.

6. **წერილობითი ფორმით წარმოდგენილი დადასტურებული პოზიციების განხილვა**

თემატური მოკვლევის ჯგუფის წევრების მიერ ხდება დასაბუთებული მოსაზრებების დამუშავება და განხილვა. გამოიკვეთება ძირითადი მიგნებები და განისაზღვრება დასაზუსტებელი შეკითხვები. აღნიშნული შეკითხვების დაზუსტების მიზნით, განისაზღვრება ზეპირ სხდომაზე მოსაწვევი ორგანიზაციების/პირების სია.

დადასტურებული პოზიციების განხილვის პროცესში გამოვლენილი აუცილებლობის შესაბამისად, განისაზღვრება სამთავრობო უწყებებიდან გამოსათხოვი ინფორმაცია ან/და ზეპირ სხდომაზე მოსაწვევი აღმასრულებელი ორგანოების წარმომადგენლების სია.

7. **ინფორმაცია ზეპირი მოსმენების შესახებ**

მოკვლევის ჯგუფი ზეპირი მოსმენის გამართვამდე არაუგვიანეს 3 დღისა საჯაროდ აცხადებს (სოციალური ქსელის, ვებგვერდის, პრესის და ა.შ.), თუ ვისგან და როდის სურს ზეპირსიტყვიერი ფორმით დადასტურებული პოზიციის მოსმენა.

მოკვლევის ჯგუფი ატყობინებს მედია საშუალებებს ზეპირი მოსმენის თაობაზე:

- მოსმენის თემას

- მოსმენის თარიღსა და დროს

- მომხსენებლების ვინაობებს, რომელთაგანაც მოკვლევის ჯგუფი მოისმენს დადასტურებულ პოზიციასთან დაკავშირებულ ახსნა-განმარტებებს.

მოკვლევის ჯგუფი ზეპირ მოსმენამდე მომხსენებელს აწვდის ინფორმაციას მოსმენის ჩატარების ადგილის და დროის თაობაზე. დასაშვებია, მოკვლევის ჯგუფმა წინასწარ გაუზიაროს მომხსენებლებს ის კითხვები, რომლებიც მომზადებას საჭიროებას.

მოკვლევის ჯგუფის მიერ ზეპირსიტყვიერი მოსმენა ტარდება საჯაროდ, კითხვა-პასუხის რეჟიმში.

ზეპირსიტყვიერი ფორმით დადასტურებული პოზიციის მოსმენის ოქმი ქვეყნდება უმაღლესი საბჭოს ვებ-გვერდზე და ასევე, ხელმისაწვდომია ვიდეო-ტრანსლაციის ჩანაწერი (არსებობის შემთხვევაში).

8. **ზეპირ მოსმენათა პროცესი**

ზეპირ მოსმენაზე შესაძლებელია დაბარებულ იქნენ ის პირები, რომელთაც წერილობით ფორმით წარმოადგინეს საკუთარი დასაბუთებული პოზიციები ან/და რელევანტური აღმასრულებელი ორგანოების წარმომადგენლები.

- ზეპირი მოსმენისას მომხსენებელი წარუდგენს მოკვლევის ჯგუფს საკუთარ პოზიციას თემატური მოკვლევის საკითხთან დაკავშირებით.

- იწერება ოქმი, მედიისა და პრესის წარმომადგენლები ესწრებიან და აშუქებენ მოსმენას.

- მოკვლევის ჯგუფში ზეპირი მოსმენის ძირითადი ნაწილია, მოკვლევის ჯგუფის წევრების მიერ, მომხსენებლისათვის კითხვების დასმის პროცედურა.

- მომხსენებელს შეუძლია მიმართოს მოკვლევის ჯგუფის თავმჯდომარეს თუ თვლის, რომ მოკვლევის ჯგუფის წევრების მხრიდან დასმული კითხვა შეუსაბამოა განსახილველ საკითხთან მიმართებით ან თავს არ თვლის კომპეტენტურად გასცეს არგუმენტირებული პასუხი. მას შეუძლია ასევე ითხოვოს დამატებითი დრო მოსაფიქრებლად ან რჩევის მისაღებად.

- იმ შემთხვევაში თუ, მოკვლევის ჯგუფი ჩათვლის დასმულ შეკითხვას არსებითი მნიშვნელობის მქონედ, მომხსენებელი ვალდებულია გასცეს პასუხი.

- თუ, მომხსენებელს გამოკითხვის ეტაპზე არ გააჩნია კითხვაზე პასუხი, მას შეუძლია მოგვიანებით წერილობითი ფორმით წარუდგინოს მოკვლევის ჯგუფს თავისი ახსნა-განმარტება. აღნიშნულის თაობაზე მომხსენებელმა უნდა განაცხადოს მოსმენაზე.

- მოკვლევის ჯგუფს აქვს უფლება მომხსენებელს, დადასტურებულ პოზიციასთან დაკავშირებით მოთხოვოს დამატებითი ინფორმაცია.

9. **მოკვლევის ჯგუფის შემაჯამებელი ანგარიში**

მოკვლევის ჯგუფი შეაჯამებს თემატურ მოკვლევას და მის ანგარიშსა და რეკომენდაციებს წარუდგენს უმაღლესი საბჭოს ბიუროს.

შესაბამისი გადაწყვეტილების შემთხვევაში, ბიურო უფლებამოსილია, საკითხი შეიტანოს უმაღლესი საბჭოს პლენარული სხდომის დღის წესრიგში.

უმაღლესი საბჭოს მიერ შემუშავებული რეკომენდაციები მიეწოდებათ შესაბამის აღმასრულებელ ორგანოებს.